तनिक विश्राम के बाद ताज़ा दम हो हम लोग फिर चल पड़े गरुड़पीढ़ी गाँव के लि‍ए। गरुड़पीढ़ी गाँव राँची से करीबन 25 कि‍लोमीटर की दूरी पर है, जहाँ की आबादी 500 के आसपास है। करीब 115 घर होंगे वहाँ, जहाँ मुंडा समुदाय के लोग रहते हैं। राजधानी के इतने करीब होने के बाद भी वहाँ बि‍जली नहीं पहुँची है। यह वि‍कास की बानगी है कि‍ मात्र 25 कि‍लोमीटर दूर का गाँव बुनि‍यादी सुवि‍धाओं से अब तक वंचि‍त है। हमें रास्ते में एक नदी मि‍ली जहाँ औरतें कपड़े धो रही थीं। पक्कीै सड़क थी, सड़क के दोनों तरफ घने पेड़ थे। पलाश का मौसम था इसलि‍ए देखकर लग रहा था जंगल में आग लग गई है। दूर पहाड़ और पास में हरि‍याली। बहुत खूबसूरत दृश्य था। बाँस की हरी पत्तियाँ हवा से झूम रही थीं। जब गाँव की ओर मुड़े तो रास्ते में कच्‍‍‍‍‍ची सड़क पर टहलता एक मोर मि‍ला। जंगली फूल मन मोह ही रहे थे। कुछ घर पहाड़ की तलहटी में बने हुए थे। चारों तरफ पेड़-पौधों से घि‍रे हुए। सब कुछ बहुत ही सुन्दर और आकर्षक।